CELEX: C2004/262/86
Language: el
Date: 2004-10-23 00:00:00
Title: Υπόθεση Τ-313/04: Προσφυγή της Hewlett-Packard GmbH κατά της Επιτροπής των Ευρωπαϊκών Κοινοτήτων, η οποία ασκήθηκε στις 30 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/45
            
         Προσφυγή της Hewlett-Packard GmbH κατά της Επιτροπής των Ευρωπαϊκών Κοινοτήτων, η οποία ασκήθηκε στις 30 Ιουλίου 2004
   (Υπόθεση Τ-313/04)
   (2004/C 262/86)
   Γλώσσα διαδικασίας: η γερμανική
   Η Hewlett-Packard GmbH, με έδρα τo Böblingen (Γερμανία), εκπροσωπούμενη από τους δικηγόρους Fabienne Boulanger, Marius Mrozek και Michael Tervooren, άσκησε στις 30 Ιουλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής REM 06/02, της 7ης Απριλίου 2004, με την οποία διαπιστώθηκε ότι σε συγκεκριμένη περίπτωση δεν είναι δικαιολογημένη η επιστροφή καταβληθέντος δασμού.
            
         Λόγοι ακυρώσεως και κύρια επιχειρήματα:
   Στις 21 Δεκεμβρίου 1995 η προσφεύγουσα έθεσε σε ελεύθερη κυκλοφορία προϊόντα προελεύσεως Σιγκαπούρης (εκτυπωτές και αμπούλες μελανιού) τα οποία είχε εναποθέσει σε αποθήκη τελωνειακής αποταμιεύσεως. Με τη θέση σε ελεύθερη κυκλοφορία γεννήθηκε τελωνειακή οφειλή ως προς τα εν λόγω προϊόντα. Η προσφεύγουσα υποστηρίζει ότι η θέση σε κυκλοφορία πραγματοποιήθηκε στις 21 Δεκεμβρίου 1995 προκειμένου να εξασφαλισθεί η εφαρμογή των ισχυόντων έως 31 Δεκεμβρίου 1995 προτιμησιακών δασμολογικών συντελεστών. Κατά τον χρόνο της θέσεως σε κυκλοφορία ήταν γνωστό ότι από 1ης Ιανουαρίου 1996 θα εφαρμόζονταν υψηλότεροι δασμολογικοί συντελεστές για τη θέση σε ελεύθερη κυκλοφορία. Με τον κανονισμό (ΕΚ) αριθ. 3009/95 (1) προβλέφθηκε η από 1ης Ιανουαρίου 1996 άνευ δασμών εισαγωγή για προϊόντα εμπίπτοντα στην ίδια δασμολογική κλάση με τα προϊόντα της προσφεύγουσας.
   Τον Νοέμβριο 1996 η προσφεύγουσα ζήτησε από τις γερμανικές τελωνειακές αρχές την επιστροφή του καταβληθέντος ποσού. Το αίτημα αυτό απορρίφθηκε. Με τη σύμφωνη γνώμη της προσφεύγουσας, οι γερμανικές αρχές παρέπεμψαν την υπόθεση στην Επιτροπή.
   Η προσφεύγουσα επικαλείται το άρθρο 239 του τελωνειακού κώδικα και υποστηρίζει ότι η Επιτροπή, διά της χρονικώς καθυστερημένης εκδόσεως και της παραλείψεως έγκαιρης κοινοποιήσεως του κανονισμού (ΕΚ) αριθ. 3009/95, διά της ηθελημένης προχρονολογήσεώς αυτού και της παραπομπής στον εκδοθέντα μόλις στις 21 Φεβρουαρίου 1996 κανονισμό (ΕΚ) αριθ. 3093/95 του Συμβουλίου, της 22ας Δεκεμβρίου 1995 (2), παραβίασε την επιταγή της δυνατότητας προβλέψεως των ενεργειών των κοινοτικών οργάνων και, ως εκ τούτου, την αρχή της ασφάλειας δικαίου.
   Περαιτέρω, η προσφεύγουσα υποστηρίζει ότι συντρέχει παράβαση του άρθρου 12 του κανονισμού (ΕΟΚ) αριθ. 2658/87 του Συμβουλίου (3), το οποίο προβλέπει δημοσίευση του πλήρους κειμένου της συνδυασμένης ονοματολογίας έως τις 31 Οκτωβρίου εκάστου έτους, προκειμένου να ισχύσει για το επόμενο έτος. Η διάταξη αυτή αποσκοπεί ακριβώς στην αξιόπιστη ενημέρωση των επιχειρηματιών περί επικείμενων οικονομικών συνεπειών και στη δημιουργία μιας ασφαλούς βάσεως για τον σχεδιασμό και τον προσανατολισμό των ενεργειών των πολιτών της Κοινότητας.
   Επιπλέον, η προσφεύγουσα υποστηρίζει ότι η Επιτροπή παρέβη την υποχρέωσή της επιμέλειας, δεδομένου ότι δεν ενημέρωσε εγκαίρως την προσφεύγουσα για τη νέα επικείμενη τροποποίηση της συνδυασμένης ονοματολογίας. Εξάλλου, κατά την έκδοση της προσβαλλόμενης αποφάσεως η Επιτροπή έλαβε υπόψη περιστάσεις που αντικειμενικώς δεν συνέτρεχαν. Ως εκ τούτου, υπερέβη σε βάρος της προσφεύγουσας τη διακριτική ευχέρεια και το περιθώριο εκτιμήσεως που διέθετε στη συγκεκριμένη περίπτωση. Τέλος, η προσφεύγουσα ισχυρίζεται ότι δεν υπήρξε ούτε προφανής αμέλεια ούτε δόλος εκ μέρους της.
   
      (1)  Κανονισμός (ΕΚ) αριθ. 3009/95 της Επιτροπής, της 22ας Δεκεμβρίου 1995, που τροποποιεί το παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 319, σ. 1).
   
      (2)  Kανονισμός (ΕΚ) αριθ. 3093/95 του Συμβουλίου, της 22ας Δεκεμβρίου 1995, για τον καθορισμό των δασμολογικών συντελεστών που πρέπει να εφαρμόζονται από την Κοινότητα, οι οποίοι προκύπτουν από τις διαπραγματεύσεις που διεξήχθησαν βάσει του άρθρου XXIV παράγραφος 6 της ΓΣΔΕ, μετά την προσχώρηση της Αυστρίας, της Φινλανδίας και της Σουηδίας στην Ευρωπαϊκή Ένωση (ΕΕ L 334, σ. 1).
   
      (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1).